als_Latn dik_Latn sag_Latn
Lulzim Basha: Rama-Meta mendojnë vetëm për veten e tyre, nuk ka kompromis me shushunjat që i patëm në shtëpi
Postuar: 07/06/2017 - 08:54
Kryetari i Partisë Demokratike, Lulzim Basha, në një takim të zhvilluar ditën e djeshme në Tiranë, ka vazhduar akuzat ndaj koalicionit qeverisës Rama-Meta, duke theksuar se më 25 qershor të dyja këto forca politike do të japin llogari për të vetmen arsye, sepse kanë menduar vetëm për veten e tyre. Kryetari Basha u bëri thirrje banorëve të njësisë 8 të braktisin PS dhe LSI, duke i cilësuar parti të pazareve. Ai ftoi shqiptarët të bashkohen me PD duke premtuar se si kryeministër do të harxhojë çdo minutë në shërbim të tyre. “Prandaj i ikën dhe debatit, refuzon debatin. Keni parë dhe do të shikoni spektakël, estradë, batuta. Tani ja ku jam këtu në këtë rrugë të lagjes time të vjetër, duke ju parë në sy dhe duke ju thënë që nuk kam ndërmend ta lejoj që ta marrë këtë fushatë prej hunde, që ju nuk keni ndërmend ta lejoni t’u marrë për hunde, sepse në 25 qershor është dita e llogaridhënies për 300 mijë vendet e punës që nuk i hapi, për taksat që rriti, për faturat e energjisë që i rriti, për shëndetësinë në kolaps për qindra premtime që i mori votat dhe braktisi qytetarët”, është shprehur ai. Kryetari i opozitës tregoi se i ndjek serialet turke, ndërsa ironizoi dyshen qeverisëse, duke thënë se Rama dhe Meta në 4 vjet bënë vetëm rolin e Ezelit. “E shikoni Edi Ramën nga mëngjesi deri në darkë do në qendër të vëmendjes veten e tij, me batutë, me barcaleta, me karikaturë, me veshjen e tij do veten e tij në qendër të vëmendjes. Ai tjetri mori daullen në Kukës e patë. Ky tjetri kërcen valle, gjithçka vetëm për veten e tyre. Spektakël politik, si Ezeli, 4 vjet telenovelë. Por ndërkohë njerëzit me tavolina bosh, pa punë, me rroga cop-cop”, deklaroi kryedemokrati.
Basha shpalos programin dhe kërkon votën e qytetarëve
Lulzim Basha dhe ekipi i tij shpalosën programin ekonomik të Republikës së Re në Tiranë me banorët e njësive 7 dhe 9. Basha deklaroi se do ulë taksat, taksë të sheshtë 9%, 100 milionë euro para në dorë për fermerët, stazhe për 10 mijë të rinj, pensione minimale 250 mijë lekë të vjetra dhe ndihmë për pagesën e faturave të ujit dhe dritave për familjet në nevojë. “1.5% e xhiros vjetore sipas vetëdeklarimit të biznesit të vogël do të jetë tavani i hekurt. Mbi këtë tavan nuk do të ngjitet askush. As qeveritar, as bashkiak. Ky tavan do të vendoset nga unë ditën e parë në zyrë. Biznesi i vogël në Tiranë i ka 7 deri në 10 fish më të larta taksat. Lloj-lloj taksash e tarifash. Kjo do të marrë fund, 1.5% do të jetë maksimumi i taksës. Pulla fiskale do të vendoset në hyrje të biznesit dhe do ta pijë e zeza çdo tatimor dhe çdo inspektor që gjendet në ambientet e biznesit që ka pullë fiskale. Subvencione për fermerët 100 milionë euro në vit. Subvencione për të gjitha ndërmarrjet që hapin vende pune. Kjo do të jetë paketa e Republikës së Re”, theksoi Basha. Ai gjithashtu u kërkoi votën qytetarëve të Tiranës duke iu premtuar punën e tij. “Bashkohuni me mua Lulzim Bashën sepse do të jem kryeministri i njerëzve të thjeshtë, i halleve dhe problemeve tuaja, i zgjidhjeve për ju, braktisini partitë e tepsisë së pushtetit, ktheheni pushtetin tek vetja juaj, për fëmijët tuaj. Merreni Tiranën në dorë, bëjeni natën ditë këto tre javë dhe ju jap fjalën se do të shkrij çdo minutë, çdo orë të jetës time si kryeministër për t’ju shërbyer dhe për të bërë realitet premtimet që sot ju dhashë këtu”, përfundoi kreu i PD.
Andi KOROVESHI
/Agjensia e Lajmeve Sot News/
als_Latn hrv_Latn als_Latn als_Latn als_Latn fuv_Latn als_Latn